Dôvodová správa

A. Všeobecná časť

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 339/2008 Z. z. o poskytovaní pomoci na podporu spotreby mlieka a mliečnych výrobkov pre deti v materských školách, pre žiakov na základných školách a pre žiakov na stredných školách v znení neskorších predpisov predkladá Ministerstvo pôdohospodárstva a rozvoja vidieka Slovenskej republiky na základe úlohy č. 4 v mesiaci jún Plánu legislatívnych úloh vlády Slovenskej republiky na rok 2015.
Účelom návrhu je na základe požiadaviek dodávateľov zmena sortimentu mliečnych výrobkov, úprava výšky pomoci z prostriedkov štátneho rozpočtu a ustanovenia najvyšších úhrad platených žiakmi. Program „školské mlieko“ sa realizuje od vstupu Slovenskej republiky do Európskej únie. Každoročne sa v rámci tohto programu zvyšuje počet zapojených škôl a tiež sa zvyšuje množstvo poskytnutých mliečnych výrobkov. Cieľom návrhu je podporiť spotrebu mlieka a mliečnych výrobkov u detí v materských školách a u žiakov na základných a stredných školách, prispieť k zaisteniu zdravej výživy a súčasne vytvárať zdravé stravovacie návyky mládeže. Mliečne výrobky, ktoré sú uvedené v prílohe č. 1 návrhu, zodpovedajú požiadavkám zdravej výživy a prispôsobujú sa požiadavkám žiakov tak, aby sa zvýšila konzumácia mlieka a mliečnych výrobkov u žiakov. Financovanie poskytovania mliečnych výrobkov žiakom je trojzložkové, t. j. z prostriedkov Európskej únie, z prostriedkov štátneho rozpočtu a z čiastky, ktorú zaplatí žiak. V záujme udržania a rozvoja programu školského mlieka sa zohľadňuje pomer výšky pomoci z Európskej únie a podpory z národných zdrojov v priemernom pomere 1 : 2,09.
 
Doložka zlučiteľnosti
právneho predpisu s právom Európskej únie 

1.	Predkladateľ právneho predpisu: Ministerstvo pôdohospodárstva a rozvoja vidieka Slovenskej republiky 
2.	Názov návrhu právneho predpisu: Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 339/2008 Z. z. o poskytovaní pomoci na podporu spotreby mlieka a mliečnych výrobkov pre deti v materských školách, pre žiakov na základných školách a pre žiakov na stredných školách v znení neskorších predpisov 
3.	Problematika návrhu právneho predpisu:
a)	je upravená v práve Európskej únie
-	primárnom
čl. 39 a 41 Zmluvy o fungovaní Európskej únie. 
-	sekundárnom (prijatom po nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – po 30. novembri 2009)
1.	legislatívne akty 
Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) 1234/2007 (Ú. v. EÚ L 347, 20.12.2013) v platnom znení.  
2.	nelegislatívne akty
Nariadenie Rady (EÚ) č. 1370/2013 zo 16. decembra 2013, ktorým sa určujú opatrenia týkajúce sa stanovovania niektorých druhov pomoci a náhrad súvisiacich so spoločnou organizáciou trhov s poľnohospodárskymi výrobkami (Ú. v. EÚ L 346, 20. 12. 2013), 	
-	sekundárnom (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – do 30. novembra 2009)
1. Nariadenie Komisie (ES) č. 657/2008 z 10. júla 2008, ktorým sa ustanovujú podrobné pravidlá uplatňovania nariadenia Rady (ES) č. 1234/2007, pokiaľ ide o pomoc Spoločenstva pri poskytovaní mlieka a určitých mliečnych výrobkov žiakom vo vzdelávacích inštitúciách (Ú. v. EÚ, L 183, 11.7. 2008) v platnom znení. 	
b)	nie je obsiahnutá v judikatúre Súdneho dvora Európskej únie.
4.	Záväzky Slovenskej republiky vo vzťahu k Európskej únii: 
a)	lehota na prebratie smernice alebo lehota na implementáciu nariadenia alebo rozhodnutia
Bezpredmetné. 
b)	lehota určená na predloženie návrhu právneho predpisu na rokovanie vlády podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov
	do 15. júla 2015 
c)	informácia o konaní začatom proti Slovenskej republike o porušení podľa čl. 258 až 260 Zmluvy o fungovaní Európskej únie
V oblasti, ktorú upravuje tento návrh nariadenia vlády, nebolo proti Slovenskej republike začaté konanie o porušení podľa čl. 258 až 260 Zmluvy o fungovaní Európskej únie.  
d)	informácia o právnych predpisoch, v ktorých sú preberané smernice už prebraté spolu s uvedením rozsahu tohto prebratia
Bezpredmetné. 
5.	Stupeň zlučiteľnosti návrhu právneho predpisu s právom Európskej únie:
Stupeň zlučiteľnosti - úplný 
6.	Gestor a spolupracujúce rezorty: 
Ministerstvo pôdohospodárstva a rozvoja vidieka Slovenskej republiky

Doložka
vybraných vplyvov

A.1. Názov materiálu: Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 339/2008 Z. z. o poskytovaní pomoci na podporu spotreby mlieka a mliečnych výrobkov pre deti v materských školách, pre žiakov na základných školách a pre žiakov na stredných školách v znení neskorších predpisov 
Termín začatia a ukončenia PPK: - 

A.2. Vplyvy:
	Pozitívne	Žiadne	Negatívne	
1. Vplyvy na rozpočet verejnej správy		x		
2. Vplyvy na podnikateľské prostredie – dochádza k zvýšeniu regulačného zaťaženia?		x		
3. Sociálne vplyvy		x		
– vplyvy na hospodárenie obyvateľstva,				
– sociálnu exklúziu,				
– rovnosť príležitostí a rodovú rovnosť a vplyvy na zamestnanosť				
4. Vplyvy na životné prostredie		x		
5. Vplyvy na informatizáciu spoločnosti		x		
 
A.3. Poznámky
Návrh nariadenia vlády na roky 2015-2016 nebude mať zvýšené nároky na prostriedky štátneho rozpočtu z dôvodu zabezpečenia ich krytia v rozpočte kapitoly Ministerstva pôdohospodárstva a rozvoja vidieka Slovenskej republiky. 
V súvislosti s ukončením systému mliečnych kvót a dlhodobo nestabilnou situáciou v sektore mlieka (nízke realizačné ceny) sa očakáva v rokoch 2017-2018 vyšší záujem o dodávku mlieka a mliečnych výrobkov do škôl v rámci Programu školské mlieko a tým aj vyššie čerpanie finančných prostriedkov.
 
A.4. Alternatívne riešenia
 
A.5. Stanovisko gestorov
Na základe pripomienky Ministerstva financií Slovenskej republiky, uplatnenej v medzirezortnom pripomienkovom konaní, bola upravená doložka vybraných vplyvov. Prijatím navrhovaného nariadenia vlády nevzniknú vplyvy na rozpočet verejnej správy.
Ďalší gestori doložky vybraných vplyvov k nej nemali pripomienky. 

B. Osobitná časť

K článku I
 
K bodu 1
Mení sa príloha č. 1, v ktorej sú uvedené všetky druhy výrobkov, ktoré je možné poskytnúť v rámci programu „Školské mlieko“ v dôsledku zmeny sortimentu, balenia, ceny mliečnych výrobkov a zmeny národnej podpory na mliečne výrobky.
 
K bodu 2
Príloha č. 5 „ZOZNAM VYKONÁVANÝCH PRÁVNE ZÁVÄZNÝCH AKTOV EURÓPSKEJ ÚNIE“ sa dopĺňa o vykonávacie nariadenie Komisie (EÚ) č. 756/2013, nakoľko sa ním mení nariadenie (ES) č. 657/2008, ktorým sa ustanovujú podrobné pravidlá uplatňovania nariadenia Rady (ES) č. 1234/2007, pokiaľ ide o pomoc Spoločenstva pri poskytovaní mlieka a určitých mliečnych výrobkov žiakom vo vzdelávacích inštitúciách. Táto novelizácia špecifikovala obdobie, na ktoré sa môžu vzťahovať žiadosti o platbu a jednoznačne ho ohraničila rámcom jedného školského roka. Hoci  nariadenie vlády Slovenskej republiky č. 339/2008 Z. z. o poskytovaní pomoci na podporu spotreby mlieka a mliečnych výrobkov pre deti v materských školách, pre žiakov na základných školách a pre žiakov na stredných školách v znení neskorších predpisov používa pojem školský rok podľa § 150 ods. 1 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov, teda len obdobie od 1. septembra kalendárneho roka do 31. augusta nasledujúceho kalendárneho roka, nariadenie Komisie (EÚ) č. 756/2013 je vykonávané ustanovením § 4 ods. 1 písm. a) až c)  uvedeného nariadenia vlády, nakoľko určuje dve trojmesačné a jedno štvormesačné obdobie, za ktoré možno v rámci jedného školského roka žiadať poskytnutie pomoci podľa § 7 ods. 1 písm. a) zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka.
 
K čl. II
Účinnosť nariadenia vlády sa navrhuje od 15. augusta 2015. Dátum nadobudnutia účinnosti je navrhnutý tak, aby bol poskytnutý dostatočný čas na uzatváranie zmlúv do začiatku školského roka.